“สุดารัตน์” ขอบคุณทุกคะแนนเสียง หวังรัฐบาลใหม่ ยึดประโยชน์ปชช.เป็นหลัก
“คุณหญิงสุดารัตน์ เกยุราพันธุ์” ขอขอบคุณทุกคะแนนเสียง และได้มอบความไว้วางใจให้กับพรรคไทยสร้างไทย พร้อมฝากความหวังรัฐบาลใหม่ ยึดประโยชน์ประชาชนเป็นหลัก
“คุณหญิงสุดารัตน์ เกยุราพันธุ์” ขอขอบคุณทุกคะแนนเสียง และได้มอบความไว้วางใจให้กับพรรคไทยสร้างไทย พร้อมฝากความหวังรัฐบาลใหม่ ยึดประโยชน์ประชาชนเป็นหลัก
14 พ.ค. 2566

ผู้สื่อข่าวรายงานว่า 14 พ.ค.2566 พรรคไทยสร้างไทย (ทสท.) คุณหญิงสุดารัตน์ เกยุราพันธุ์ หัวหน้าพรรคไทยสร้างไทย พร้อมคณะผู้บริหารพรรคไทยสร้างไทย แถลงขอบคุณพี่น้องประชาชนที่ได้มอบให้ทุกคะแนนเสียง และได้มอบความไว้วางใจให้กับพรรคไทยสร้างไทย รวมถึงผู้สมัครพรรคไทยสร้างไทยในทุกเขตทั่วประเทศ พร้อมทุกคะแนนเสียงที่มอบให้พรรคไทยสร้างไทยจะทำหน้าที่ในการปกป้องผลประโยชน์ของประชาชนอย่างเต็มที่
โดยเน้นย้ำถึงเรื่องการทำงานในอนาคต ซึ่งยังไม่ทราบว่าใครจะเป็นแกนนำในการจัดตั้งรัฐบาล แต่อยากให้เห็นผลประโยชน์ของประชาชนเป็นตัวตั้ง เพราะประชาชนยากลำบากและทุกข์ยากตลอดหลายปีที่ผ่านมา ประเทศไทยถดถอยทุกด้าน ขีดความสามารถในการแข่งขันก็ลดลง
ทั้งนี้ประชาชนคาดหวังในการเลือกตั้งครั้งนี้ ดังนั้นผู้นำในการจัดตั้งรัฐบาลจะต้องคำนึงถึงผลประโยชน์ของประชาชนเป็นหลัก และอยากเห็นทุกพรรคการเมืองที่รณรงค์หาเสียงเรื่องการแก้ไขรัฐธรรมนูญ ได้เดินหน้าผลักดันเรื่องนี้ เพื่อให้เกิดรัฐธรรมนูญฉบับประชาชนอย่างแท้จริง ซึ่งจะเป็นหนทางสำคัญในการแก้ไขปัญหาชาติบ้านเมือง แก้ไขปัญหาความขัดแย้ง และประชาชนจะได้มีสิทธิ์ในการเขียนรัฐธรรมนูญของตนเอง ซึ่งเราจะออกจากวิกฤตการเมืองได้กติกาต้องเป็นกติกาที่เที่ยงธรรม กติกาที่เป็นสากล
“พรรคไทยสร้างไทย จะมุ่งมั่นนำเสนอสิ่งที่เป็นประโยชน์ต่อประชาชนต่อไป และจะเดินหน้า ทำให้คนไทยหายทุกข์ หายจน และร่วมกันสร้างประเทศไทยที่ดีที่สุดส่งมอบให้คนรุ่นต่อไป และเราจะเดินหน้ามุ่งมั่นเสียสละและทำเพื่อประโยชน์ของประชาชน ยืนยันว่าทุกคะแนนเสียงที่ได้มอบให้กับพรรคไทยสร้างไทยจะไม่ทำให้ผิดหวัง”